Riviere in droë gebiede word bedreig | Landbou
Riviere in droë gebiede word bedreig
Prof. Jenny Day sê nie-standhoudende riviere se rol in ekostelsels en die faktore wat hulle bedreig, moenie onderskat word nie. Foto: Amelia Genis
Riviere in droë gebiede klink na 'n teenstrydigheid, maar dié nie-standhoudende water-ekostelsels speel 'n groot rol in die biodiversiteit van die gebiede, sê prof. Jenny Day van die Universiteit van Wes-Kaapland (UWK).
Day, wat aan die instituut vir waterstudies aan UWK en die varswaternavorsingsentrum in Kaapstad verbonde is, het op die jaarlikse forum vir die ekologie van droë gebiede (Azef) gesê die riviere is so belangrik omdat hulle soveel funksies vervul.
Nie-standhoudende of periodieke riviere is belangrik in droë gebiede omdat hulle bronne van grondwater is en as lang oasisse in droë landskappe dien.
Die riviere bied skuiling vir meerjarige fauna, soos sekere visse, verskaf water aan mense en wilde diere, en bied 'n habitat vir ongewerwelde waterdiere.
Kameras wat in die Touwsrivier opgestel is, toon dat steenbokke, bobbejane, koedoes en gemsbokke die rivier gebruik.
Hulle het 2017 tot 2019 vier riviere in droë gebiede ondersoek om die uitwerking van damme en boorgate op die riviere vas te stel en aanduiders van die ekostelseltoestand te ontwikkel om waterbestuurders te help.
"Riglyne vir die bestuur van standhoudende riviere kan nie gebruik word om nie-standhoudende riviere te bestuur nie. Daar is te veel verskille, selfs tussen verskillende nie-standhoudende riviere."
Die vier rivierstelsels wat hulle ondersoek het, was die Kruisamensrivier wat in Verlorenvlei uitmond, die Tankwarivier wat by die Doring- en later die Olifantsrivier aansluit, die Touwsrivier wat deel van die Gouritzopvanggebied is en die Nuwejaarsrivier by L'Agulhas.
Die navorsing toon dat dié riviere ernstig bedreig word deur klimaatsverandering en wateronttrekking in die bolope van die riviere deur boorgate en damme.
Day sê die omvang van die meetsluis in die Kruisamensrivier toon dat daar 'n tyd was dat die rivier aansienlik meer water gehad het.